**Hétvégi házi feladat szabályai, iskolai dolgozatok szabályai**

**4.5.3. A tanulók teljesítményének értékelése**

**4.5.3.1. Személyes, verbális értékelés**

Az értékelési rendszerünkben kiemelkedő szerepe van a személyre szóló értékelésnek,

ami lehet korrigáló, segítő, tanácsadó, orientáló jellegű. Többféle módon jelenhet meg:

- A pedagógus személyiségéből, értékrendjéből, tudásából eredő, elsősorban a

tanórákon megjelenő szabályozó típusú megnyilvánulások.

- A közösen végzett tevékenységekben megjelenő tudatos, rendszeres, szóbeli

értékelés.

- A kiemelkedő teljesítmények értékelése, illetve a közösségre káros hatást gyakorló

megnyilvánulások elmarasztalása az egész közösség előtt.

- Hosszabb beszélgetés, helyzetfeltárás a gyerekekkel, a szülőkkel.

**4.5.3.2. Írásbeli szöveges értékelés**

A tanulók írásbeli munkájához fűzött megjegyzések, kiegészítések, észrevételek. A

témazáró dolgozatok, nagydolgozatok esetén különösen fontosnak tartjuk.

**4.5.3.3. Osztályozás**

Az eredmények értékelésének számszerűsítését a hagyományos ötfokozatú

osztályozási skálán végezzük.

Az érdemjegyek száma félévente minimálisan a heti óraszám, de legalább kettő.

Törekedni kell a folyamatosságra és a javítási lehetőségek biztosítására.

A félévi és az év végi osztályzatok megállapítása a félévben, illetve a tanévben

szerzett osztályzatok átlaga alapján történik.

Fegyelmező eszközként a szaktárgyi osztályozás nem alkalmazható.

**4.5.3.4. Az írásbeli beszámoltatás formái, rendje, korlátai**

Az írásbeli beszámoltatás formái:

- a napi házi feladatokhoz, leckékhez kapcsolódó dolgozat (röpdolgozat)

- egy témán belül egy, vagy több altéma együttes írásbeli számonkérése

(dolgozat)

- egy témához kapcsolódó elemző tanórai írásbeli munka (esszé)

- egy témakör lezárásakor átfogó ismereteket számon kérő dolgozat (témazáró)

- több témakört összefoglalóan számon kérő dolgozat (nagydolgozat)

A röpdolgozat előzetes bejelentés nélkül is íratható.

A dolgozatok és az esszék időpontját legalább a megíratás előtti adott tantárgyi tanórán közölni kell a tanulókkal.

A röpdolgozat, a dolgozat és az esszé érdemjegye azonos súlyú a félévi, illetve az évvégi osztályzat megállapításában.

A témazáró dolgozatok idejét legalább egy héttel előbb közölni kell a tanulókkal, törekedni kell a tanévbeli egyenletes eloszlásukra. Egy napon kettőnél több témazáró dolgozatot nem íratunk. A témazáró dolgozat érdemjegye egy röpdolgozat érdemjegyéhez képest kétszeres súllyal esik latba a félévi, illetve az év végi minősítés megállapításánál. Egy tantárgyból a témazáró dolgozatok legalább kétharmadát meg kell minden tanulónak írnia.

A nagydolgozatok időpontját legalább két héttel a megíratás előtt közölni kell a tanulókkal. Egy napon csak egy nagydolgozat íratható, és ugyanazon a napon témazáró dolgozat nem íratható. A nagydolgozat érdemjegye egy röpdolgozat érdemjegyéhez képest kétszeres súllyal esik latba a félévi, illetve az év végi minősítés megállapításánál.

A fenti szabályozás időkorlátjának megszegését az osztálytitkár jelentse az iskolavezetésnek. Az iskolavezetés kivizsgálja és dönt a szabálytalanságról.

Félévenként egy tantárgyból legalább a heti óraszámmal megegyező számú írásbeli számonkérést kell tartani.

A szaktanárok év elején ismertetik a tanulókkal az osztályozott számonkérések formáit, várható számát. Törekedni kell a tantárgy jellegének figyelembe vételére, az esetleges vizsgafeltételek gyakoroltatására.

Az osztályzatok javításának feltételeit a szaktanár a tanév elején a munkaközösség egyetértésével meghatározza, és erről a tanulókat tájékoztatja.

Az írásbeli számonkérések javítását a szaktanár, amennyiben teljes osztályban tanítja a tárgyat 15, amennyiben csoportbontásban tanítja a tárgyat 10 munkanapon belül köteles elvégezni, és a tanulók tudomására hozni az értékelést. Ellenkező esetben az érdemjegyet a tanár csak a tanuló beleegyezésével írhatja be a naplóba. Abban az esetben, ha a tanuló nem kéri a jegyet, a tanár kötelezheti az adott témából egy újabb dolgozat megírására. Ha azonban a tanár a dolgozatot a megírást követő 20. munkanapig sem értékeli, akkor a diák sem a jegy elfogadására, sem a dolgozat újraírására nem kötelezhető.

**4.5.3.5. Az otthoni felkészüléshez előírt írásbeli és szóbeli feladatok meghatározásának elvei, korlátai**

A tantárgyak jellegének megfelelően az otthoni felkészüléshez írásbeli és szóbeli feladatok adhatók.

Az iskolai szünetekre nem adható több otthoni feladat, mint egy adott tanítási napról a követő tanítási napra.